Ministerul Afacerilor Interne (MAI) propune modificarea legislaţiei pentru a permite monitorizarea cu brăţări electronice a persoanelor aflate sub control judiciar şi arest la domiciliu din toată țara.
„Modificările legislative au ca obiectiv creşterea gradului de siguranţă publică şi eficientizarea modului de supraveghere a executării măsurilor dispuse de organele judiciare, un deziderat asumat de conducerea Ministerului Afacerilor Interne. În scopul monitorizării persoanelor aflate sub măsura controlului judiciar, a controlului judiciar pe cauţiune şi a arestului la domiciliu, conducerea Ministerului Afacerilor Interne a iniţiat modificarea şi completarea, prin Ordonanţă de Urgenţă a Guvernului, a Legii nr. 146 din anul 2021 privind monitorizarea electronică în cadrul unor proceduri judiciare şi execuţional penale. De asemenea, în acelaşi scop, conducerea MAI a dispus elaborarea unui proiect de hotărâre de Guvern pentru modificarea HG 1025 din 2022 pentru stabilirea aspectelor tehnice şi organizatorice privind funcţionarea în sistem-pilot, precum şi a celor privind operaţionalizarea Sistemului informatic de monitorizare electronică", informează MAI.
Conform sursei citate, Ministerul de Interne propune devansarea datei de extindere la nivel naţional a proiectului de monitorizare electronică pentru ordinele de protecţie şi ordinele de protecţie provizorii de la ianuarie 2025 la 1 octombrie 2024.
În plus, va fi devansată aplicarea sistemului de monitorizare electronică pentru persoanele faţă de care a fost dispusă măsura controlului judiciar sau a arestului la domiciliu de la 1 ianuarie 2026 la 1 octombrie 2024.
Începând cu intrarea în vigoare a ordonanţei de urgenţă şi până la data de 1 octombrie 2024, va fi testată folosirea sistemului de monitorizare electronică pentru persoanele faţă de care a fost dispusă măsura controlului judiciar sau a arestului la domiciliu în municipiul Bucureşti şi în judeţele în care este implementat deja SIME, arată MAI. Testarea se va face folosind infrastructura şi dispozitivele deja existente.
Sistemul Informatic de Monitorizare Electronică acoperă la acest moment situaţiile de violenţă domestică în care a fost dispusă emiterea unui ordin de protecţie sau a unui ordin de protecţie provizoriu faţă de agresor şi a fost conceput pentru a fi implementat în trei etape. Modificarea reglementărilor în privința supravegherii electronice pare una stringentă având în vedere că sunt tot mai multe persoane care trebuie supuse acestui regim, dar care au domiciliul în județe neincluse în program încă. Un exemplu ar fi cel al lui Dan Morega, fostul prefect de Gorj, care a fost prins de mai multe ori la volan, deși nu mai are permis. Mai mult, el a fost prins conducând cu toate că era sub control judiciar, lucru care putea fi evitat lejer dacă i se monta o brățară electronică.